text: Krusbjerg: Børn må ikke drikke vandet
  14 februar 2011 kl. 13.31
  På grund af et unormalt stort indhold af nitrit i vandet fra Krusbjerg Vandværk, må især børn under et år ikke drikke vandet.
  Krusbjerg Vandværk er lige nu i gang med at undersøge, hvor nitriten kommer fra. 
  Indtil videre er det dog uklart, og folk frarådes at give vandet til børn under et år.
  - Det hjælper ikke at koge vandet, så man skal købe vand på flaske, hvis ens børn skal have vand, slår formanden for Krusbjerg Vandværk, Gunnar Als Hauge, fast.
  Han kan endnu ikke sige noget om, hvornår vandet er tilbage i normal stand, men siger, at der sagtens kan gå dage.
  